פנטום של חיל האוויר הטורקי
TAI T129, מסוק תוצרת התעשייה האווירית הטורקית ובשיתוף חברת אוגוסטה ווסטרלנד האיטלקית
רונדל חיל האוויר הטורקי
**חיל האוויר הטורקי** (בטורקית: **Türk Hava Kuvvetleri**) הוא זרוע האוויר של הכוחות המזוינים של טורקיה. 

חיל האוויר הטורקי הוא חיל האוויר השלישי בגודלו בנאט"ו ונחשב לאחד הגדולים והחזקים במזרח התיכון יחד עם חיל האוויר הישראלי, חיל האוויר המצרי וחיל האוויר הסעודי. חיל האוויר הטורקי הוא אחד מחילות האוויר הוותיקים בעולם ומשתתף בפעילויות נאט"ו (טורקיה חברה בנאט"ו מאז 1952). לפי המכון הבינלאומי ללימודים אסטרטגיים לחיל האוויר הטורקי נכון ל-2013 כ-60,000 חיילים ו-523 כלי טיס מאוישים.

מטוסי חיל האוויר הטורקי וחיל האוויר היווני מנהלים מדי פעם קרבות אוויר "יבשים" (ללא שימוש בירי), כחלק מהתגרויות של הצדדים זה בזה. מספר מטוסים אף התרסקו כתוצאה מאותם מרדפים אוויריים.

ב-1995 וב-1999 השתתפו טייסים טורקיים במבצעי נאט"ו בבוסניה והרצגובינה ובהפצצות על סרביה.

יעד תקיפה עיקרי של חיל האוויר הטורקי בתחילת המאה ה-21, כחלק מיעדי הכוחות המזוינים של טורקיה, הוא הכורדים שבצפון עיראק וסוריה.

היסטוריה
--------

### השנים הראשונות

רשמית, חיל האוויר הטורקי הוקם ב-1911, תחת האימפריה העות'מאנית, בתחילת שנות ה-20 של המאה ה-20 הצטייד במטוסי פיאט R.2. אולם חיל האוויר בצורתו המודרנית לא נוצר עד ל-1923 עם הקמת הרפובליקה הטורקית.

ב-1937, טייסת הקרב סביהה גקצ'ן הפכה לטייסת הקרב הראשונה בעולם, בגיל 23 (מאוחר יותר יקרא על שמה נמל התעופה הבינלאומי איסטנבול סביהה גקצ'ן).

ב-1940 הפעיל חיל האוויר הטורקי מעל 500 כלי תעופה, בכך היה לחיל האוויר הגדול בבלקן ובמזרח התיכון. באותה שנה הפך החיל לזרוע עצמאית של הכוחות המזוינים של טורקיה.

טורקיה אמנם הצטרפה באופן רשמי ללחימה במהלך מלחמת העולם השנייה רק בפברואר 1945, חיל האוויר הטורקי היה דרוך ומוכן ללחימה כבר בשנת 1941 עם הגעת הכוחות הנאציים סמוך לגבול הטורקי.

בשנת 1950 נוסדה מפקדת בתי הספר הטכניים של חיל האוויר שארגון תחתיו את בתי הספר של החיל המיועדים לאנשי צוות שאינם טייסים. באותה שנה החליט החיל גם לעבור תהליך שדרוג ובין היתר נרכשו מטוסי סילון וטייסים נשלחו להשתלמויות בארצות הברית. טייסים טורקיים גם השתתפו במלחמת קוריאה וטורקיה עצמה הצטרפה לנאט"ו ב-1952, דבר אשר הגביר את תהליך המודרניזציה של החיל. ב-1957 נוסדה המפקדה לחינוך תעופתי בעוד שחיל האוויר הטקטי נוסד ב-1962.

### במחצית השנייה של המאה ה-20

חיל האוויר הטורקי מילא תפקיד חשוב בפלישת טורקיה לקפריסין בה השתלטה טורקיה על חלקה הצפוני של קפריסין ב-1974.

בשנות ה-80 החל החיל לקלוט מטוסים מהדור השלישי, דבר אשר הביא לארגון מחדש של החיל. ב-1984 נוסדה TAI - התעשייה האווירית הטורקית, וטורקיה החלה לייצר בשטחה מטוסים תחת רישיון, בין היתר מטוסי F-16 פייטינג פלקון (טורקיה היא אחת מחמש מדינות בעולם המייצרות את המטוס). מפעלי TAI - TUSAS Aerospace Industries, הנמצאים בבעלות משותפת של טורקיה וארצות הברית, מייצרים את מטוסי ה- F-16 עבור חיל האוויר הטורקי וייצרו גם חלק מהמטוסים שנרכשו על ידי חיל האוויר המצרי. המטוסים המיוצרים במפעלים חייבים לנחות (לפעמים נחיתה והמראה מהירה) בבסיס אמריקאי בטרם יועברו ליעדם הסופי. המפעלים אינם יכולים למכור את המטוסים ללא היתר ממשלת ארצות הברית.

בשנת 1996, זכתה התעשייה האווירית לישראל בפרויקט לשדרוג של 54 ממטוסי ה-F-4 פנטום של החיל. היקף העסקה היה 650 מיליון דולר. בעקבות זכייה בפרויקט זה החליטה יוון שלא לשתף את התעשייה האווירית בהשבחת מטוסי הפנטום של חיל האוויר שלה. המטוסים שהשבחו על ידי התעשייה האווירית שימשו אחר כך לפגיעה בבסיסי מפלגת הפועלים של כורדיסטן, בפעולות צבאיות שונות בצפון עיראק.

בשנת 1998 קונסורציום בהשתתפות התעשייה האווירית, חברת אלביט מערכות וחברת סינגפור איירוספייס, זכה במכרז להשבחת מערכות האוויוניקה ב-48 מטוסי הקרב מסוג אף-5 של חיל האוויר הטורקי. 

### במאה ה-21

בתחילת המאה ה-21, במסגרת שיתוף הפעולה הביטחוני בין טורקיה וישראל, שימוש השטח האווירי של טורקיה לאימוני חיל האוויר הישראלי, במשותף עם חיל האוויר הטורקי.

בתחילת 2005, לאחר שפרויקט השדרוג של מטוסי הפנטום הופסק, ישראל וטורקיה הסכימו על השבחת 48 מטוסים, אך ביוני 2010, בעקבות אירועי המשט לעזה (2010) הודיעה על הקפאה מוחלטת של החוזים הביטחוניים עם ישראל.

בשנת 2012 התקבלה טורקיה כאחת מתשע המדינות המשתתפות בייצור מטוס ה-F-35 שנחשב למטוס העתיד של חיל האוויר האמריקאי (תשע המדינות מחולקות לשלוש דרגות - טורקיה נמצאת בדרגה 3). לטורקים הוגשה גם הצעה לרכישת 100 מטוסי יורופייטר טייפון (EuroFighter 2000 Typhoon) שגם כן נחשב לאחד המטוסים המתקדמים בעולם. חיל האוויר הטורקי היה אמור לקלוט 100 מטוסי F-35 החל משנת 2015, אך בשל עיכוב הייצור המטוס האספקה נדחתה. 

ב-22 ביוני 2012 הפילו מערכות הנ"מ של סוריה מטוס F-4 פנטום של חיל האוויר הטורקי שחדר למרחב האווירי של סוריה. טורקיה הצהירה כי מטוס הסיור היה במרחב האווירי הבינלאומי כאשר הוא הופל, בעוד שלטונות סוריה הצהירו שהוא היה בתוך המרחב האווירי הסורי. שר ההסברה הסורי אמר אחר כך, בראיון לערוץ חדשות טורקי, שהצבא הסורי הפיל את המטוס הטורקי משום שחשב שמדובר במטוס ישראלי.

ב-23 במרץ 2014 מטוס F-16 של חיל האוויר הטורקי הפיל מטוס מיג 23 של חיל האוויר הסורי.

בשנת 2018, הודיעה ארצות הברית כי היא עשויה להקפיא את מסירת מטוסי F-35 לטורקיה, לאחר שזו רכשה מערכות טילי S-400 נגד מטוסים מרוסיה. אולם ביוני 2018 נמסרו שני המטוסים הראשונים, בהוראת הנשיא דונלד טראמפ, למרות התנגדות הקונגרס. המשבר נמשך ב-2019, לאחר שטורקיה לא ביטלה את ההסכם עם רוסיה. ביוני 2019 הודיעה הפנטגון על הקפאת מסירת המטוסים ואימון הטייסים הטורקים. אחר כך רווח כי ארצות הברית תמכור ליוון את המטוסים שיועדו לטורקיה.

כלי התעופה שבשירות
------------------

### מטוסי קרב

* F-16 - חיל האוויר הטורקי מתפעל 238 מטוסים ונחשב לאחד מחילות האוויר הגדולים בעולם מבחינת כמות מטוסי F-16.
* F-4 פנטום - מתוך 155 המטוסים שבשירות, 52 מטוסים עברו שדרוג על ידי התעשייה האווירית בישראל.
* F-5 טייגר - כל המטוסים עברו שדרוג על ידי התעשייה האווירית בישראל.

### מטוסי תובלה

* C-130 הרקולס - מתוך 13 המטוסים, 7 מתוכננים לעבור שדרוג.
* CN-235 - מטוס תובלה קטן, שנבנה במשותף על ידי ספרד ואינדונזיה
* איירבוס A-400M - מטוס תובלה אירופי חדיש, חיל האוויר הטורקי הזמין 10 מטוסים.
* C-160T טרנסהול (Transall) - מטוס תובלה קטן, שנבנה במשותף על ידי צרפת וגרמניה

### מטוסי תדלוק אווירי

* KC-135R-CRAG סטרטוטנקר

### מטוסי בקרה והתרעה מוקדמת (AWACS)

* בואינג 737 AEW&C - הוזמנו 4 מטוסים עם אפשרות לרכישת שני מטוסים נוספים.

### מטוסי אימון

* T-38A Talon - מטוס המבוסס על ה-F-5
* צסנה T-37 דרגונפליי
* איירמאקי SF.260

### מסוקים

* Eurocopter Cougar - מסוק תובלה אירופי
* UH-1 Iroquois
* AH-1 קוברה
* סיקורסקי S-70

### כטמ"מים

* באיקטאר אקינסי
* באירקטאר TB-2

### טילי אוויר-אוויר

* AIM-120 אמראם
* AIM-7 ספארו
* AIM-9 סיידווינדר

### טילי אוויר-קרקע

* AGM-88 הארם
* AGM-142 פופאי
* AGM-84 SLAM-ER
* AGM-154 JSOW
* AGM-65 מאבריק
* GBU-8 HOBOS
* GBU-8 פייבוואי
* CBU-105
* BLU-107
* ספייק
* LANTIRN

ראו גם
------

* אנטוליאן איגל
* נמל התעופה הבינלאומי איסטנבול אטאטורק

קישורים חיצוניים
----------------

* 

* אתר האינטרנט הרשמי של חיל האוויר הטורקי

ויקישיתוף מדיה וקבצים בנושא **חיל האוויר הטורקי** בוויקישיתוף
* יוסי ניסן, ‏דיווח: חיל האוויר של טורקיה הפציץ והרג 31 כורדים, באתר גלובס, 29 בדצמבר 2011
* ג'קי חורי, טורקיה הזניקה מטוסי קרב לעבר מסוקים סורים בשלוש תקריות שונות, באתר הארץ, 1 ביולי 2012

הערות שוליים
------------

1. ↑  רויטרס, ‏עיראק: חיל האוויר הטורקי הפציץ כפרים המשויכים למחתרת הכורדית, באתר מעריב אונליין, 14 במרץ 2016  
אוריאל לוי, ‏מזרח תיכון / חיל האוויר הטורקי הפציץ מיליציות של כורדים ויזידים בעיראק וסוריה, באתר דבר העובדים בארץ ישראל, 25 באפריל 2017
2. ↑  הארץ, ‏ראש הממשלה האיסלאמי של תורכיה אישר את עיסקת השבחת המטוסים עם תע"א, באתר גלובס, 9 בדצמבר 1996
3. ↑  דרור מרום, ‏סופית: תע"א לא תשביח פאנטומים ביוון עקב השתתפותה בהשבחה בתורכיה, באתר גלובס, 3 בפברואר 1997
4. ↑  סוכנויות הידיעות, עיראק דורשת מטורקיה להפסיק את הפצצת הכורדים בצפון, באתר הארץ, 15 בדצמבר 2007  
וואלה! חדשות, ‏טורקיה הפציצה יעדים בעיראק; תקים רצועת ביטחון בסוריה, באתר גלובס, 25 ביולי 2015  
עשרות הרוגים במבצע של צבא טורקיה בצפון עיראק, באתר הארץ, 23 בפברואר 2008
5. ↑  מאת דרור מרום, ‏תע"א, אלביט וסינגפור איירוספייס זכו במיכרז להשבחת מטוסי קרב בתורכיה ב75 מיליון ד', באתר גלובס, 1 בינואר 1998
6. ↑  אמיר אורן, בסופו של דבר טורקיה תהיה הניזוקה העיקרית במתיחות עם ישראל, באתר הארץ, 17 באוקטובר 2009
7. ↑  אמנון ברזילי, ישראל וטורקיה בוחנות עיסקאות נשק בשווי 1.5 מיליארד דולר, באתר הארץ, 31 בינואר 2005
8. ↑  רן דגוני, וושינגטון, ‏טורקיה עלולה לבטל התכנית לשדרוג פאנטומים ע"י תע"א וחברות טורקיות, באתר גלובס, 4 באפריל 2006
9. ↑  אנשיל פפר, דיווחים בטורקיה: הקפאה מוחלטת של החוזים הביטחוניים עם ישראל, באתר הארץ, 18 ביוני 2010
10. ↑  רויטרס, צפו ב-F35 - המטוס שיעלה לארה"ב 1.45 טריליון דולר, באתר TheMarker‏, 29 במרץ 2012
11. ↑  אתר למנויים בלבד סוכנויות הידיעות, ארה"ב רוצה לאסור מכירת F-35 לטורקיה - אבל זו מייצרת עבורה חלקים במטוס, באתר TheMarker‏, 5 באוקטובר 2018
12. ↑  ג'קי חורי, סוריה הפילה מטוס קרב טורקי, באתר הארץ, 22 ביוני 2012
13. ↑  צבי בראל, מקורות טורקיים: לא נתקוף את סוריה בתגובה להפלת המטוס, באתר הארץ, 24 ביוני 2012  
צבי בראל, תעלומת הפלת המטוס הטורקי בסוריה נפתחה מחדש, באתר הארץ, 11 באוגוסט 2012
14. ↑  איי.פי, סוריה: הפלנו את המטוס הטורקי משום שחשבנו שהוא ישראלי, באתר הארץ, 27 ביוני 2012
15. ↑  אף-16 טורקי הפיל מטוס קרב סורי, באתר ynet, 23 במרץ 2014
16. ↑  אתר למנויים בלבד רויטרס, ארה"ב מזהירה את טורקיה: אם תרכשו מערכת הגנה מרוסיה, עסקת האף-35 תהיה בסכנה, באתר הארץ, 26 ביוני 2018
17. ↑  ברט סטיבנס, הניו יורק טיימס, מתנת בחירות לארדואן? למה טראמפ מחמש את טורקיה ב-F35, באתר הארץ, 25 ביוני 2018
18. ↑  אתר למנויים בלבד רויטרס, ארה"ב שוקלת להקפיא מכירת מטוסי F-35 לטורקיה, באתר TheMarker‏, 21 במרץ 2019  
אמיר בר שלום, משבר הטילים באנקרה, באתר זמן ישראל, 22 במאי 2019
19. ↑  רויטרס, הפנטגון: טייסים טורקים הפסיקו את הכשרתם על מטוסי F-35 בארה"ב, באתר הארץ, 11 ביוני 2019
20. ↑  סוכנויות הידיעות, ‏עוד מכה לארדואן? דיווח כי ארה"ב תמכור ליוון מטוסי חמקן שיועדו לטורקיה, באתר מעריב אונליין, 28 באוקטובר 2020

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0001 2310 2817
* LCCN: no2015037357
* VIAF: 172789049
* WorldCat: lccn-no2015037357

 |